Benodig ek ’n sertifikaat vir my elektriese omheining? - Jy en die RegJy en die Reg
Tuis › Artikels › Benodig ek ’n sertifikaat vir my elektriese omheining?
Benodig ek ’n sertifikaat vir my elektriese omheining?
In Suid-Afrika is elektriese omheining nie ’n rare verskynsel nie. Elke tweede huis het elektriese omheining as ’n manier om die eiendom te beveilig. Hierdie noodsaak om veiligheidskwessies te reguleer het gelei tot die promulgering van die Elektriese Masjinerie Regulasies met betrekking tot die Wet op Beroepsgesondheid en Veiligheid no. 85 van 1993. wat elektriese omheinings en hulle sertifisering reguleer.
Wat is die implikasies van die regulasies van elektriese omheinings?
Hierdie regulasies bepaal dat alle elektriese omheinings geïnstalleer na 1 Oktober 2012 ’n omheiningnakomingsertifikaat moet hê. Dit geld ook vir heinings waaraan verander is of waar dele van die perseel vergroot of verklein is en die heining dus ook.
Watter effek het hierdie regulasies op die oordrag van eiendom?
Hierdie regulasies bepaal dat waar daar ’n verandering van eienaarskap van die perseel na 1 Oktober 2012 was, die gebruiker eers ’n elektriese omheiningsertifikaat moet indien. Dit word nie gemeld watter party, die koper of die verkoper, verantwoordelik is vir die verkryging van hierdie sertifikaat nie. Dit word aan die partye self oorgelaat om te besluit wie daarvoor verantwoordelikheid gaan neem en die koste daarvan betaal. In die praktyk is dit dikwels die verpligting van die Verkoper, omrede die Verkoper seker moet maak dat die Koper in staat is om oordrag in sy naam te kry. Die Wet op Beroepsgesondheid en Veiligheid laat wel toe dat hierdie onderneming oorgedra kan word en dit kan dan ook gesê word die Verkoper dra sy verpligting oor aan die Koper en hy moet sorg dat die oordrag verkry word en die kostes daarvan dra.
As so sertifikaat reeds ontvang is, word ’n nuwe sertifikaat egter vereis elke keer as daar ’n byvoeging of verandering aan die stelsel gemaak word. Dit sal dus verstandig wees om ’n klousule in die koopkontrak in te sluit wat bepaal dat daar geen veranderings of byvoegings aan die stelsel gemaak is nie, sodat die sertifikaat nog geldig is.
Vir hoe lank is so sertifikaat geldig en is hy oordraagbaar van een eienaar na ʼn ander?
Anders as die gewone elektriese sertifikaat, wat slegs vir twee jaar geldig is, is die omheiningsertifikaat wel oordraagbaar van een eienaar na ʼn ander. Sodra die sertifikaat uitgereik is, is daar geen nodigheid vir ʼn verdere sertifikaat nie. Die sertifikaat geld totdat daar ’n nodigheid is om hom te wysig. Die sertifikaat geld dus ononderbroke totdat daar ’n wysiging aan die stelsel is of ʼn nuwe stelsel aangebring is.
ʼn Elektriese omheiningsertifikaat is dus deel van die oordrag van die eiendom en is van kardinale belang. Daar is ’n verantwoordelikheid vir die verkryging van sertifisering en hierdie verantwoordelikheid moet deel es van die koopooreenkoms.